ПАГАДНЕННЕ
аб парадку і ўмовах ліквідацыі тэхнічных бар’ераў 
ва ўзаемным гандлі з трэцімі краінамі
Дзяржавы – члены Еўразійскага эканамічнага саюза, якія называюцца ў далейшым дзяржавамі-членамі,
грунтуючыся на палажэннях Дагавора аб Еўразійскім эканамічным саюзе ад 29 мая 2014 года (далей – Дагавор),
прызнаючы неабходнасць паглыблення ў рамках Еўразійскага эканамічнага саюза (далей – Саюз) інтэграцыйных працэсаў у сферы тэхнічнага рэгулявання,
прымаючы пад увагу правілы і прынцыпы, устаноўленыя Пагадненнем па тэхнічных бар’ерах у гандлі Сусветнай гандлёвай арганізацыі, якія ўтрымліваюцца ў дадатку 1А да Пагаднення аб заснаванні Сусветнай гандлёвай арганізацыі ад 15 красавіка 1994 года,
пагадзіліся з наступным:
Артыкул 1
1. Гэта Пагадненне вызначае парадак і ўмовы ліквідацыі тэхнічных бар’ераў ва ўзаемным гандлі дзяржаў-членаў з трэцімі краінамі прадукцыяй, якая з’яўляецца аб’ектам тэхнічнага рэгулявання тэхнічных рэгламентаў Саюза.
2. Ліквідацыя тэхнічных бар’ераў ва ўзаемным гандлі з трэцімі краінамі ажыццяўляецца пры дапамозе заключэння міжнародных дагавораў Саюза з такімі краінамі (далей – міжнародныя дагаворы Саюза) з улікам палажэнняў гэтага Пагаднення.
Артыкул 2
Для мэт гэтага Пагаднення выкарыстоўваюцца паняцці, якія азначаюць наступнае:
«дакументы аб ацэнцы адпаведнасці» – дакументы, якія ў адпаведнасці з Дагаворам, патрабаваннямі тэхнічных рэгламентаў Саюза і (або) актамі Еўразійскай эканамічнай камісіі або заканадаўствам трэціх краін афармляюцца па выніках ацэнкі адпаведнасці;
«тэхнічныя бар’еры ва ўзаемным гандлі» – адрозненні патрабаванняў у сферы тэхнічнага рэгулявання, у тым ліку тэхнічных рэгламентаў Саюза, стандартаў і працэдур ацэнкі адпаведнасці, якія прымяняюцца ў рамках Саюза, ад патрабаванняў у сферы тэхнічнага рэгулявання, у тым ліку нарматыўна-тэхнічных дакументаў, якія рэгламентуюць абавязковыя для прымянення на тэрыторыі трэцяй краіны патрабаванні да аб’ектаў тэхнічнага рэгулявання, стандартаў і працэдур ацэнкі адпаведнасці, якія прымяняюцца ў трэцяй краіне, у дачыненні да аднайменных відаў прадукцыі, якія ствараюць перашкоды ва ўзаемным гандлі дзяржаў-членаў з трэцімі краінамі;
«трэцяя краіна» – дзяржава або аб’яднанне дзяржаў, якія не з’яўляюцца членамі Саюза.
Іншыя паняцці, якія выкарыстоўваюцца ў гэтым Пагадненні, прымяняюцца ў значэннях, вызначаных Дагаворам.
Артыкул 3
Заключэнне міжнародных дагавораў Саюза ажыццяўляецца з улікам магчымасці выканання наступных умоў:
забеспячэнне адпаведнасці прадукцыі, якая выпускаецца ў абарачэнне ў рамках Саюза, патрабаванням, устаноўленым тэхнічнымі рэгламентамі Саюза, і забеспячэнне адпаведнасці прадукцыі, якая выпускаецца ў абарачэнне на тэрыторыі трэцяй краіны, патрабаванням, устаноўленым заканадаўствам трэцяй краіны;
прызнанне вынікаў ацэнкі адпаведнасці на падставе вызначэння супастаўнасці абавязковых патрабаванняў, устаноўленых тэхнічнымі рэгламентамі Саюза, у дачыненні да прадукцыі, якая выпускаецца ў абарачэнне ў рамках Саюза, і патрабаванняў, устаноўленых заканадаўствам трэцяй краіны, у дачыненні да прадукцыі, якая выпускаецца ў абарачэнне на тэрыторыі трэцяй краіны;
наяўнасць у трэцяй краіне органа па акрэдытацыі, які вызначаны ў якасці кампетэнтнага (упаўнаважанага) у адпаведнасці з заканадаўствам трэцяй краіны і ажыццяўляе акрэдытацыю органаў па ацэнцы адпаведнасці згодна з патрабаваннямі міжнародных стандартаў у сферы акрэдытацыі;
забеспячэнне раўназначнасці працэдур акрэдытацыі органаў па ацэнцы адпаведнасці, якія прымяняюцца ў дзяржавах-членах і ў трэцяй краіне, шляхам ажыццяўлення органамі па акрэдытацыі дзяржаў-членаў і трэцяй краіны ўзаемных параўнальных ацэнак указаных працэдур у адпаведнасці з патрабаваннямі міжнародных стандартаў у сферы акрэдытацыі;
забеспячэнне раўназначнасці працэдур ацэнкі адпаведнасці, якія праводзяцца ў рамках Саюза і ў трэцяй краіне;
узаемнае прызнанне дзяржавамі-членамі і трэцяй краінай вынікаў ацэнкі адпаведнасці аб’ектаў тэхнічнага рэгулявання абавязковым патрабаванням, якія атрыманы органамі па ацэнцы адпаведнасці, упаўнаважанымі (прызначанымі) дзяржавамі-членамі і трэцяй краінай адпаведна (далей – узаемнае прызнанне вынікаў ацэнкі адпаведнасці).
Артыкул 4
Міжнародныя дагаворы Саюза, як правіла, павінны ўтрымліваць:
палажэнні, якія прадугледжваюць абавязацельствы дзяржаў-членаў і трэцяй краіны з улікам умоў, указаных у артыкуле 3 гэтага Пагаднення;
пералік прадукцыі (груп, відаў прадукцыі), у дачыненні да якой ліквідуюцца тэхнічныя бар’еры (далей – прадукцыя, у дачыненні да якой ліквідуюцца тэхнічныя бар’еры);
пералік дакументаў, якія ўстанаўліваюць патрабаванні да прадукцыі, у дачыненні да якой ліквідуюцца тэхнічныя бар’еры;
абавязацельствы дзяржаў-членаў і трэцяй краіны па абмене дакументамі, якія ўстанаўліваюць патрабаванні да прадукцыі, у дачыненні да якой ліквідуюцца тэхнічныя бар’еры, а таксама інфармацыяй аб унесеных ва ўказаныя дакументы змяненнях;
палажэнні аб упаўнаважванні (прызначэнні) органаў па ацэнцы адпаведнасці на правядзенне работ па ўзаемным прызнанні вынікаў ацэнкі адпаведнасці згодна з заканадаўствам дзяржаў-членаў і заканадаўствам трэцяй краіны;
палажэнні, якія вызначаюць парадак абмену інфармацыяй аб упаўнаважаных (прызначаных) органах па ацэнцы адпаведнасці дзяржаў-членаў і трэцяй краіны, а таксама абавязацельствы дзяржаў-членаў і трэцяй краіны па прадстаўленні ўказанай інфармацыі ў Еўразійскую эканамічную камісію (далей – Камісія);
палажэнні, якія прадугледжваюць парадак узаемнага прызнання вынікаў ацэнкі адпаведнасці;
палажэнні, якія прадугледжваюць парадак і тэрміны ажыццяўлення органамі па акрэдытацыі дзяржаў-членаў і трэцяй краіны ўзаемных параўнальных ацэнак прымяняльных працэдур акрэдытацыі органаў па ацэнцы адпаведнасці;
парадак вырашэння спрэчных пытанняў, звязаных з вынікамі работы па ўзаемным прызнанні вынікаў ацэнкі адпаведнасці;
іншыя палажэнні, якія датычацца пытанняў ліквідацыі тэхнічных бар’ераў ва ўзаемным гандлі.
Артыкул 5
Міжнародныя дагаворы Саюза, як правіла, утрымліваюць наступныя звязаныя з узаемным прызнаннем вынікаў ацэнкі адпаведнасці палажэнні:
прадстаўленне заяўнікам ва ўпаўнаважаны (прызначаны) орган па ацэнцы адпаведнасці дзяржавы-члена або трэцяй краіны дакументаў аб ацэнцы адпаведнасці (у тым ліку пратаколаў даследаванняў (выпрабаванняў) або вымярэнняў або іншых дакументаў), выдадзеных адпаведным органам дзяржавы-члена або трэцяй краіны;
парадак разгляду ўпаўнаважаным (прызначаным) органам па ацэнцы адпаведнасці дзяржавы-члена або трэцяй краіны прадстаўленых заяўнікам дакументаў аб ацэнцы адпаведнасці;
прыняцце ўпаўнаважаным (прызначаным) органам па ацэнцы адпаведнасці дзяржавы-члена або трэцяй краіны рашэння аб магчымасці прызнання вынікаў ацэнкі адпаведнасці;
правядзенне дадатковых даследаванняў (выпрабаванняў) або вымярэнняў прадукцыі, у дачыненні да якой ліквідуюцца тэхнічныя бар’еры, з мэтай пацвярджэння яе адпаведнасці патрабаванням, устаноўленым тэхнічнымі рэгламентамі Саюза або заканадаўствам трэцяй краіны, упаўнаважаным (прызначаным) органам па ацэнцы адпаведнасці дзяржавы-члена або трэцяй краіны;
правядзенне прымяняльных у рамках Саюза і ў трэцяй краіне дадатковых працэдур ацэнкі адпаведнасці;
выдача або адмова ў выдачы ўпаўнаважаным (прызначаным) органам па ацэнцы адпаведнасці дзяржавы-члена або трэцяй краіны дакументаў аб ацэнцы адпаведнасці па форме, устаноўленай актамі Камісіі або заканадаўствам трэцяй краіны, на падставе вынікаў работы па ўзаемным прызнанні вынікаў ацэнкі адпаведнасці.
Артыкул 6
Ліквідацыя тэхнічных бар’ераў ва ўзаемным гандлі дзяржаў-членаў з дзяржавамі – удзельнікамі Садружнасці Незалежных Дзяржаў, якія не з’яўляюцца членамі Саюза, можа ажыццяўляцца з улікам міжнародных дагавораў у рамках Саюза, якія рэгулююць пытанні ліквідацыі тэхнічных бар’ераў у гандлі з дзяржавамі – удзельнікамі Садружнасці Незалежных Дзяржаў, якія не з’яўляюцца членамі Саюза, і міжнародных дагавораў Садружнасці Незалежных Дзяржаў, удзельнікамі якіх з’яўляюцца ўсе дзяржавы-члены.
Артыкул 7
1. Узаемнае прызнанне вынікаў ацэнкі адпаведнасці ажыццяўляецца органамі па ацэнцы адпаведнасці, упаўнаважанымі (прызначанымі) дзяржавамі-членамі ў парадку, устаноўленым заканадаўствам гэтых дзяржаў.
У выпадку спынення паўнамоцтваў указаных органаў дзеянне выдадзеных імі дакументаў вызначаецца ў адпаведнасці з заканадаўствам дзяржаў-членаў.
2. Камісія ажыццяўляе вядзенне рэестра ўпаўнаважаных (прызначаных) органаў па ацэнцы адпаведнасці дзяржаў-членаў і трэціх краін, якія ажыццяўляюць узаемнае прызнанне вынікаў ацэнкі адпаведнасці. Парадак фарміравання і вядзення ўказанага рэестра ўстанаўліваецца Камісіяй.
3. Орган па ацэнцы адпаведнасці, які не з’яўляецца органам дзяржаўнай улады дзяржавы-члена, дапускаецца да правядзення работ па прызнанні вынікаў ацэнкі адпаведнасці пры выкананні наступных умоў:
а) рэгістрацыя органа па ацэнцы адпаведнасці дзяржавы-члена ў якасці юрыдычнай асобы ў адпаведнасці з заканадаўствам гэтай дзяржавы-члена;
б) наяўнасць дзеючага не менш за 2 гады атэстата акрэдытацыі, выдадзенага органам па акрэдытацыі дзяржавы-члена, або, калі гэта прадугледжана заканадаўствам дзяржавы-члена, статусу акрэдытацыі, прысвоенага органам па акрэдытацыі дзяржавы-члена;
в) наяўнасць прадукцыі, у дачыненні да якой ліквідуюцца тэхнічныя бар’еры, у сферы акрэдытацыі органа па ацэнцы адпаведнасці;
г) адсутнасць на працягу тэрміну дзеяння атэстата (статусу) акрэдытацыі, выдадзенага (прысвоенага) органам па акрэдытацыі дзяржавы-члена, парушэнняў, якія пацягнулі за сабой выпуск у абарачэнне ў рамках Саюза прадукцыі, якая не адпавядае патрабаванням тэхнічных рэгламентаў Саюза, у дачыненні да якой ліквідуюцца тэхнічныя бар’еры;
[bookmark: _GoBack]д) наяўнасць выпрабавальнай базы, якая забяспечвае правядзенне даследаванняў (выпрабаванняў) і вымярэнняў прадукцыі, у дачыненні да якой ліквідуюцца тэхнічныя бар’еры, у органе па ацэнцы адпаведнасці, або наяўнасць выпрабавальнай базы, якая забяспечвае правядзенне даследаванняў (выпрабаванняў) і вымярэнняў прадукцыі, у дачыненні да якой ліквідуюцца тэхнічныя бар’еры, у выпрабавальнай лабараторыі ў складзе юрыдычнай асобы, у склад якой уваходзіць орган па ацэнцы адпаведнасці.
Артыкул 8
1. Дзяржавы-члены на працягу 90 каляндарных дзён з даты ўступлення гэтага Пагаднення ў сілу прадстаўляюць у Камісію інфармацыю аб двухбаковых міжнародных дагаворах у дачыненні да прадукцыі, якая з’яўляецца аб’ектам тэхнічнага рэгулявання тэхнічных рэгламентаў Саюза, заключаных дзяржавамі-членамі з трэцімі краінамі да даты ўступлення гэтага Пагаднення ў сілу, копіі гэтых двухбаковых міжнародных дагавораў, а таксама пералікі прадукцыі, у дачыненні да якой ліквідуюцца тэхнічныя бар’еры, і пералікі органаў па ацэнцы адпаведнасці дзяржаў-членаў і трэціх краін, якія ажыццяўляюць работы па ўзаемным прызнанні вынікаў ацэнкі адпаведнасці.
2. Камісія забяспечвае размяшчэнне на афіцыйным сайце Саюза ў інфармацыйна-тэлекамунікацыйнай сетцы «Інтэрнэт» інфармацыі аб заключаных міжнародных дагаворах Саюза і двухбаковых міжнародных дагаворах, указаных у пункце 1 гэтага артыкула (уключаючы звесткі аб прадукцыі, у дачыненні да якой ліквідуюцца тэхнічныя бар’еры, і пералік упаўнаважаных (прызначаных) органаў па ацэнцы адпаведнасці дзяржаў-членаў і трэціх краін).
Артыкул 9
1. Гэта Пагадненне не ўшчамляе правоў і не закранае абавязацельстваў дзяржаў-членаў, якія вынікаюць з іншых міжнародных дагавораў, якія заключаны да ўступлення гэтага Пагаднення ў сілу і ўдзельнікамі якіх яны з’яўляюцца, а таксама з іх членства ў міжнародных арганізацыях.
2. Гэта Пагадненне не перашкаджае заключэнню дзяржавамі-членамі міжнародных дагавораў, якія не супярэчаць мэтам і прынцыпам гэтага Пагаднення, па пытаннях ліквідацыі тэхнічных бар’ераў у гандлі прадукцыяй, у дачыненні да якой не прынятыя або не ўступілі ў сілу тэхнічныя рэгламенты Саюза.
3. Па ўзаемнай згодзе дзяржаў-членаў у гэта Пагадненне могуць быць унесены змяненні, якія афармляюцца асобнымі пратаколамі і з’яўляюцца неад’емнай часткай гэтага Пагаднення.
4. Спрэчкі, звязаныя з прымяненнем і (або) тлумачэннем гэтага Пагаднення, вырашаюцца ў парадку, вызначаным Дагаворам.
Артыкул 10
1. Гэта Пагадненне з’яўляецца міжнародным дагаворам, заключаным у рамках Саюза, і ўваходзіць у права Саюза.
2. Гэта Пагадненне ўступае ў сілу па сканчэнні 30 каляндарных дзён з даты атрымання дэпазітарыем па дыпламатычных каналах апошняга пісьмовага паведамлення аб выкананні дзяржавамі-членамі ўнутрыдзяржаўных працэдур, неабходных для ўступлення гэтага Пагаднення ў сілу.
Аформлена ў горадзе Масква 22 лістапада 2021 года ў адным арыгінальным экзэмпляры на рускай мове.
Арыгінальны экзэмпляр гэтага Пагаднення захоўваецца ў Еўразійскай эканамічнай камісіі, якая, з’яўляючыся дэпазітарыем гэтага Пагаднення, накіруе кожнай дзяржаве-члену яго засведчаную копію.

